Kommer oor beroep op studente om ‘net op te daag’Julius Malema. Foto: EFF, Facebook Die Universiteite Suid-Afrika-forum (Usaf) het sy kommer uitgespreek oor uitsprake van politieke leiers dat studente met die begin van die 2018 akademiese jaar bloot by universiteite moet opdaag om te begin studeer sonder dat hulle vooraf aansoek gedoen het vir toelating tot die tersiêre instansie. Dit kom nadat Julius Malema, leier van die EFF, die afgelope naweek ŉ beroep gedoen het op “akademies verdienstelike studente” om met die begin van die akademiese jaar by die akademiese instansie van hul keuse aan te meld. Hy het gesê enigiemand wat in die verlede matriek geslaag het, “maar nou as petroljoggies, in kleinhandel of as veiligheidswerkers werk omdat hulle nie universiteitsfooie kan bekostig nie”, moet net by ŉ tersiêre onderriginstansie aanmeld. “Die EFF sal by die hekke van al die onderriginstansies wees om seker te maak daar word nie voorkeur gegee aan diegene wat kan bekostig om te betaal nie,” het Malema gesê. Malema se uitsprake kom nadat pres. Jacob Zuma einde verlede jaar in ŉ omstrede aankondiging gesê het studente wat vir tersiêre onderrig kwalifiseer, en uit ŉ huishouding met ŉ gekombineerde jaarlikse inkomste van R350 000 of minder kom, se studies aan openbare universiteite en kolleges wat tegniese en beroepsgerigte onderwys en opleiding bied sal vanaf 2018 ten volle gesubsidieer word. Zuma het ook gesê daar sal nie enige verhoging in klasgelde wees vir studente vanuit huishoudings wat tot R600 000 per jaar verdien gedurende dié akademiese jaar nie. Die plan is om die subsidies oor die volgende vyf jaar in te faseer. Zuma se aankondiging is uit verskillende oorde beide verwelkom en gekritiseer, met sommige wat meen dat dit die eerste stap is om ŉ einde te bring aan akademiese uitsluiting van armes, terwyl ander daarop wys daar is geen duidelike en volhoubare plan in plek om Zuma se beloftes uit te voer nie. Prof. Ahmed Bawa, uitvoerende hoof van Usaf, het gesê Suid-Afrika se 26 openbare universiteite is onkant gevang deur die aankondiging deur die president. Hy het ook die tydsberekening van die aankondiging bevraagteken, aangesien daar geen duidelike implementeringstrategie of plan is vir die befondsing van hierdie subsidies nie. “Die ideaal sou gewees het indien ons ŉ jaar gehad het om die nuwe stelsel te implementeer – nou het ons net twee of drie weke. Ons het al herhaaldelik ons kommer uitgespreek oor die studiefooi-kwessie wat as ŉ politieke speelbal gebruik word. Dit is nie net oneerlik nie, maar baan ook die weg vir die kwessie om bloot vir politieke doeleindes gebruik te word soos ons al gesien het.” Bawa het in ŉ verklaring gesê studente wat vandeesmaand net by tersiêre instansies opdaag en eis om tot die instansies toegelaat te word, kan weer tot ŉ soortgelyke voorval lei soos in Januarie 2012 toe ŉ ouer tydens ŉ stormloop by die hekke van die Universiteit van Johannesburg (UJ) doodgetrap is. “Ons doen daarom ŉ beroep op alle politieke partye en studenteleiers om ŉ verantwoordelike benadering te volg oor hierdie nuwe verwikkelinge in die openbare hoëronderwyssektor en om saam met die universiteite te werk om die uitdagings aan te spreek wat die begin van die akademiese jaar moontlik kan ontwrig,” het Bawa gesê.